Det er en lovændring fra årsskiftet, der gør det muligt for ordensmagten at slå hårdt ned på lovovertrædere i trafikken. Politiet kan nu konfiskere bilen allerede tredje gang, bilisten overtræder loven ved f.eks. at køre uden kørekort eller køre i spirituspåvirket tilstand. Senest har en 35-årig skagbo måttet sande, at lovgivningen er strammet. Natten til torsdag blev den 35-årige mand standset af politiet. Han var tydeligvis beruset bag rattet, og dertil kommer, at han ikke havde kørekort. Da det nu var tredje gang, politiet kunne konstatere, at skagboen tilsyneladende ikke var blevet retskaffen, valgte ordensmagten at beslaglægge bilen med henblik på at få den konfiskeret. - Vi har konfiskeret en del biler de seneste måneder på grund af blandt andet spirituskørsel, og det skyldes den nye lovgivning på området, fortæller vagtchefen hos Nordjyllans Politi.

Referat:
Flere nordjyske bilister har det seneste halve år oplevet at få bilen konfiskeret, fordi de har overtrådt loven.